**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τις προτάσεις νόμου** **«Ο περί Συνταξιοδοτικών Ωφελημάτων Κρατικών Υπαλλήλων και Υπαλλήλων του Ευρύτερου Δημόσιου Τομέα περιλαμβανομένων και των Αρχών Τοπικής Αυτοδιοίκησης (Διατάξεις Γενικής Εφαρμογής) (Τροποποιητικός) Νόμος του 2022» και «Ο περί Συντάξεων Κρατικών Αξιωματούχων (Γενικές Αρχές) (Τροποποιητικός) Νόμος του 2022»**

**Παρόντες:**

 Αντρέας Καυκαλιάς, πρόεδρος Πανίκος Λεωνίδου

 Χρίστος Χριστόφιας Χρίστος Σενέκης

 Ονούφριος Κουλλά Σωτήρης Ιωάννου

 Δημήτρης Δημητρίου Ανδρέας Αποστόλου

 Φωτεινή Τσιρίδου Μαρίνος Μουσιούττας

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε τις πιο πάνω προτάσεις νόμου, οι οποίες κατατέθηκαν στη Βουλή των Αντιπροσώπων από τον κ. Πανίκο Λεωνίδου, βουλευτή εκλογικής περιφέρειας Λεμεσού, σε τρεις συνεδρίες της, που πραγματοποιήθηκαν την 1η Φεβρουαρίου και στις 3 και 17 Μαΐου 2022. Στο πλαίσιο της εξέτασης των εν λόγω προτάσεων νόμου κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Εργασίας και Κοινωνικών Ασφαλίσεων και των Υπηρεσιών Κοινωνικών Ασφαλίσεων του ίδιου υπουργείου, του Υπουργείου Οικονομικών και του Τμήματος Δημόσιας Διοίκησης και Προσωπικού του ίδιου υπουργείου, των συνδικαλιστικών οργανώσεων ΠΕΟ, ΣΕΚ, ΔΕΟΚ και ΠΑΣΥΔΥ, της Ανεξάρτητης Συντεχνίας Δημοσίων Υπαλλήλων Κύπρου (ΑΣΔΥΚ), της Παγκύπριας Συντεχνίας ΙΣΟΤΗΤΑ, της Παγκύπριας Ομοσπονδίας Ανεξαρτήτων Συνδικαλιστικών Οργανώσεων (ΠΟΑΣΟ), της Παγκύπριας Ένωσης Συνταξιούχων (ΠΕΣΥ-ΣΕΚ) καιτης Ένωσης Κυπρίων Συνταξιούχων (ΕΚΥΣΥ-ΠΕΟ). Ο Κλάδος Συνταξιούχων της ΠΑΣΥΔΥ, παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

 Σκοπός της πρώτης πρότασης νόμου είναι η τροποποίηση του περί Συνταξιοδοτικών Ωφελημάτων Κρατικών Υπαλλήλων και Υπαλλήλων του Ευρύτερου Δημόσιου Τομέα περιλαμβανομένων και των Αρχών Τοπικής Αυτοδιοίκησης (Διατάξεις Γενικής Εφαρμογής) Νόμου, ώστε, σε περίπτωση θανάτου κρατικού υπαλλήλου ή υπαλλήλου του ευρύτερου δημόσιου τομέα, περιλαμβανομένων και των αρχών τοπικής αυτοδιοίκησης, ο οποίος τέλεσε περισσότερους από έναν γάμους με το ίδιο πρόσωπο, για σκοπούς καταβολής σύνταξης χηρείας και υπολογισμού του χρονικού διαστήματος των πέντε (5) ετών που απαιτείται από τη βασική νομοθεσία για την καταβολή της εν λόγω σύνταξης να συνυπολογίζεται η χρονική διάρκεια εκάστου τέτοιου γάμου.

 Σκοπός της δεύτερης πρότασης νόμου είναι η τροποποίηση του περί Συντάξεων Κρατικών Αξιωματούχων (Γενικές Αρχές) Νόμου, ώστε, σε περίπτωση θανάτου κρατικού αξιωματούχου ο οποίος τέλεσε περισσότερους από έναν γάμους με το ίδιο πρόσωπο, για σκοπούς καταβολής σύνταξης χηρείας και υπολογισμού του χρονικού διαστήματος των πέντε (5) ετών που απαιτείται από τη βασική νομοθεσία για την καταβολή της εν λόγω σύνταξης να συνυπολογίζεται η χρονική διάρκεια εκάστου τέτοιου γάμου.

Σημειώνεται ότι οι εν λόγω προτάσεις νόμου συζητήθηκαν μαζί με την πρόταση νόμου με τίτλο «Ο περί Συντάξεων (Τροποποιητικός) Νόμος του 2020», η οποία επίσης κατατέθηκε στη Βουλή των Αντιπροσώπων από τον κ. Πανίκο Λεωνίδου, βουλευτή εκλογικής περιφέρειας Λεμεσού, και της οποίας σκοπός μεταξύ άλλων είναι η τροποποίηση του περί Συντάξεων Νόμου, ώστε, σε περίπτωση κατά την οποία αποβιώσαν πρόσωπο έχει τελέσει περισσότερους από έναν γάμους με διαφορετικά πρόσωπα, η σύνταξη χηρείας να επιμερίζεται αναλογικά σε όλα τα πρόσωπα με τα οποία συνήψε γάμο, με βάση τη χρονική διάρκεια εκάστου γάμου. Ωστόσο, για την εν λόγω πρόταση νόμου η επιτροπή αποφάσισε, κατόπιν σχετικής πρότασης από τον εισηγητή της, όπως μην προωθηθεί στο παρόν στάδιο στην ολομέλεια της Βουλής για ψήφισή της σε νόμο, ώστε οι πρόνοιές της να τύχουν περαιτέρω μελέτης ενώπιον της επιτροπής.

 Στο πλαίσιο της συζήτησης επί της αρχής, ο εισηγητής των προτάσεων νόμου ανέφερε ότι οι προτεινόμενες ρυθμίσεις κρίνονται αναγκαίες, ώστε, σε περίπτωση διάλυσης γάμου, εάν τα ίδια πρόσωπα σε μεταγενέστερο χρόνο συνάψουν νέο γάμο μεταξύ τους, χωρίς στο μεσοδιάστημα να έχει μεσολαβήσει γάμος με τρίτο πρόσωπο, και ακολούθως ο ένας εκ των δύο συζύγων αποβιώσει πριν από τη συμπλήρωση των πέντε χρόνων έγγαμης συμβίωσης που απαιτούνται δυνάμει της ισχύουσας νομοθεσίας, ώστε ο εν ζωή σύζυγος να δικαιούται σύνταξη χηρείας, ο/η χήρος/α θα καθίσταται δικαιούχος σύνταξης χηρείας, νοουμένου ότι η απαιτούμενη από τη νομοθεσία πενταετία συμπληρώνεται συνυπολογίζοντας τη χρονική διάρκεια εκάστου γάμου. Ειδικότερα, ο ίδιος επισήμανε ότι με τις προτεινόμενες ρυθμίσεις τα χρόνια της έγγαμης συμβίωσης θα συνυπολογίζονται, οπότε ο/η χήρος/α θα δικαιούται σύνταξη χηρείας, έστω και αν κατά τον τελευταίο γάμο δε συμπληρώθηκαν τα πέντε χρόνια έγγαμης συμβίωσης που προβλέπει η υπό τροποποίηση νομοθεσία.

 Η εκπρόσωπος του Τμήματος Δημόσιας Διοίκησης και Προσωπικού του Υπουργείου Οικονομικών συμφώνησε με τους σκοπούς και τις επιδιώξεις των υπό αναφορά προτάσεων νόμου, αφού, όπως η ίδια επισήμανε, αντίστοιχες με τις προτεινόμενες ρυθμίσεις σε σχέση όμως με την καταβολή σύνταξης χηρείας από το Ταμείο Κοινωνικών Ασφαλίσεων ήδη ισχύουν στον περί Κοινωνικών Ασφαλίσεων Νόμο όπως αυτός για τον σκοπό αυτό τροποποιήθηκε στις 6 Μαΐου 2021.

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Τα μέλη της επιτροπής βουλευτές της κοινοβουλευτικής ομάδας του Δημοκρατικού Κόμματος τάσσονται υπέρ της ψήφισης των προτάσεων νόμου σε νόμους.
2. Ο πρόεδρος της επιτροπής και τα μέλη της βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Συναγερμού, καθώς και τα μέλη της βουλευτές του Εθνικού Λαϊκού Μετώπου, του Κινήματος Σοσιαλδημοκρατών ΕΔΕΚ και της Δημοκρατικής Παράταξης επιφυλάχθηκαν να τοποθετηθούν επί των προνοιών των προτάσεων νόμου κατά τη συζήτησή τους στην ολομέλεια του σώματος.

24 Μαΐου 2022

ΧΚ/ΣΠ/MΓ

(Αρ. Φακ.: 23.02.063.004-2022

 23.02.063.005-2022)